ร้านยามหิว ร้านอาหารอีสานขนาดกลางๆ รสชาติก็กลางๆ แต่ราคาเบา เบา ไม่ต้องกลัวกระเป๋าฉีก

[ที่ตั้งและการเดินทาง]

ตัวร้านตั้งอยู่ริมเส้นทางหลวงแผ่นเดินสาย 3049(ไปน้ำตกสาริกา,เขื่อนขุนด่าน) ถ้ามาจากตัวเมืองนครนายกทางเส้น 305 ให้ขับตรงไปตามป้ายเส้นทางไปวัดหลวงพ่อปากแดงและแหล่งท่องเที่ยว ข้ามสี่แยกช้าง(สี่แยกที่ตัดกับถนนสุวรรณศร) ตรงไปอีกประมาณ 15 กิโลจะเห็ยป้ายเลี้ยวซ้ายไปแหล่งท่องเที่ยวต่างๆ ร้านจะอยู่ทางซ้ายมือเลยแยกไปสักประมาณเกือบกิโล และอยู่ก่อนถึงวัดหลวงพ่อปากแดงอีกประมาณกิโลกว่าๆ หรือไปตามแผนที่ในวงในไม่หลงแน่ๆ เพราะแผนที่ตรงอยู่ 

[บรรยากาศ]

ตัวร้านเป็นร้านชั้นเดียว ไม่โล่งมาก แต่อาศัยเพดานสูงโปร่ง เลยพอโล่งๆคลายร้อนระบายอากาศได้บ้าง แถมที่ร้านมีพัดลมเปิดให้ตามโต๊ะด้วย พอให้นั่งได้สบายๆ หน่อย อย่างน้อยก็หายเหนื่อยล้าจากการขับรถมาราธอนไปได้โขอยู่ ตัวร้านขนาดกลางๆ มีที่นั่งพอสมควร วันที่ไปวันแม่ลูกค้าครอบครัวมาทานมื้อเย็นกันเรื่อยๆเลย น่าจะได้อานิสงค์จากเรื่องทำเลที่ตั้งด้วย บนถนนเส้นนั้นความเจริญมาเยือนทั่วถึงตลอดทั้งเส้นเลย

[บริการ]

ไม่มีอะไรให้ติหรือชม พนักงานในร้านมีหลายคน รับออเดอร์เร็ว อาหารได้เร็ว ถ้ามีก็อาจจะเรื่องพูดจาฟังแล้วห้วนๆไปบ้าง ไม่ถือสาเพราะเป็นวันแม่ แค่นี้ รถติดน่ารำคาญกว่าเยอะ

[รสชาติ] 
รายการอาหารทั้งไทยและอีสานหลากหลายรายการ สนนราคาที่ดูตามป้ายเหมือนจะค่อนข้างแพงเอาเรื่องอยู่ แต่พอเช็คบิลจริงๆ ไม่แพงแฮะ คิดๆดูแล้วเหมือนราคาจะถูกกว่าป้ายอีก เนื่องจากไปทานช่วงเย็นเป็นมื้อที่รวบเที่ยงเย็นทีเดียวเพราะรถติดสาหัส เลยสั่งมาเต็มโต๊ะทีเดียว รายการที่ทาน

@ ไก่ย่างทั้งตัว เห็นป้ายราคา 180/200 ยังว่าแพงอยู่ เพราะแถวนี้ขายไก่ย่างตลอดเส้นตัวละ 120 เอง แต่พอคิดราคาออกมาก็น่าจะเท่าร้านอื่นๆล่ะ ร้านนี้เขาเคลมว่าไก่หนังกรอบ แต่ตัวทีาได้ทานหนังยังไม่กรอบเท่าไหร่ ยังห่างชั้นกับร้านเจ้าดังที่เคยติดใจอยู่เยอะ แต่ก็มีข้อดีคือไก่ตีวใหญ่มากก ย่างมาสุกทั่วดี เนื้อแน่น ไม่แห้ง รสเค็มนิดๆ ทานได้เพลิน ไปกันเกือบสิบคนทานไม่หมดต้องห่อกลับบ้าน ใหญ่หรือเปล่าคิดดู

@ ส้มตำปู งดปลาร้านะจานนี้ ส้มตำอร่อยเลยล่ะ ครบรสตามแบบที่ชอบ เปรี้ยว หวาน เผ็ดไม่มาก เส้นมะละกอยาว กรอบ จานนี้โดนใจ หมดไวกว่าใครเลย

@ ต้มแซบหมู มาแบบหม้อไฟ เสียดายรสชาตหม้อนี้ิไม่โดน น้ำต้มแซ่บมันควรรสจัด เปรี้ยว เผ็ด แต่หม้อนี้ ออกแนวจางๆ เค็มๆ เหมือนซดน้ำเกาเหลาในก๋วยเตี๋ยวประมาณนั้น หม้อนี้จุดเด่นสุดๆ คือให้หมูมาเยอะๆมาก จนเก็บทานไม่หมด

@ ไข่เจียวหมูสับ ไข่เจียวเจียวมานุ่มดี แต่น้ำมันเยิ้มไปหน่อย รสชาติกลางๆ ออกจืดๆ ไม่ได้ปรุงรสมาก อาศัยเอามาให้จิ้มซอสพริก ก็พอได้นะ

@ ส้มตำไทย เป็นอีกครกนึงที่สั่งมาทาน จายนี้สไตล์ไทยๆ คือออกหวานนำนิดนึง แต่สงสัยใส่เกินพอดีเลยทานแล้วหวานไป น่าจะมีรสเปรี้ยวนิดๆ แซมให้ชัดกว่านี้หน่อย

@ คอหมูย่าง ย่างมาเยิ้มๆดี ไม่แห้ง หมูไม่เหนียว เคี้ยวอร่อย แต่ติดมันเยอะไปหน่อย แจ่วไม่ค่อยแซบ ทานธรรมดาไม่จิ้มถูกใจกว่า

@ ผัดผักหวานน้ำมันหอย กะกินผัดฟักแม้ว แต่ไม่มีเลยได้ลองกินผักหวานเป็นครั้งแรก บอกรสชาติไม่ถูก ผัดกลมกล่อม ทานอร่อยอยู่ แต่ชอบผัดฟักแม้วมากกว่านะ

[สรุป]
ทานหมดนี่กับข้าวและข้าวเหนียวอีก 6-7 ชุดได้ รวมๆแล้วหมดไปไม่ถึง 700 บาท ถือว่าไม่แพงเลย อิ่มจนลุกไม่ขึ้น แถมมีห่อกลับมากินมื้อดึกอีก เป็นร้านที่แวะเข้ามาทานแล้วไม่เสียดายตัง ถึงรสชาติจะกลางๆ สถานที่กลางๆ ราคาจะกลางๆ แต่ก็พอไหวล่ะนะ


